钦定古今图书集成/方舆汇编/职方典/第1526卷 > 《圣泉记》刘汝楫
## 钦定古今图书集成/方舆汇编/职方典/第1526卷 > 《圣泉记》刘汝楫

黔，筑圣泉。游者步自西郛，沿溪流蹑石磴，可五里许，
礧砢叠嶂。中一泓自石罅迸出，汇为方池。日每潮汐
无停，好事者置石鼓其内，潮溢咫馀，下至鼓之半而
止。通昼夜计之，凡百次。《弇州录》名“百刻泉”，《一统志》称
“灵泉。”大抵泉名自人，其百为期，则亘古无易也。余自
髫年游其地，每偕众诧之，苐私心又谓他境有然者，
亦不甚异。迨后周览吴、楚燕齐之墟，历考《职方纪载》，
乃知圣泉灵异，独黔筑为然，允矣，大块中奇绝也。盖
宇内名泉，若汤泉、火井、瀑布、趵突诸类，洎陆羽所品
次，靡可缕指，特壤界色味稍殊，而无潮汐。惟漳浦蜡
潮、候官潮泉、锺山应潮、连州潮泉，固亦消长有期。而
其地濒海，乃缘海为潮汐，泉不得与也。若阳池湖泉、
章贡三潮、安宁海眼、乐泉、《平凤游》、荆门蒙泉、郴州潮
泉、我乡龙场驿潮井，去海悬绝，似与圣泉为伍。苐彼
潮候，仅再至三至，亦未有百刻消长，别具一橐籥者，
则圣泉之灵且异在别境，宁复有此乎？观者探其故，
莫测其由。或谓如汉阴丈人所云，其中有机械焉。予
曰：“泰山盘石，莫当霤水，谓其久则陵彝也。”按《泉志》迄
今二百馀祀，即机械窦中水石冲激，安能百年无改？
此其说无当已。余意寰中地形，若人一身，其在西南，
昆、诏其首，中原其腹，吴、越其足也。黔筑居首下腹上，
当以“吭”名。夫吭于人身，盖神明之关也。是故环四海，
周八埏，精灵之窍，独于黔筑发之，而有圣泉之异，理
固然哉？或谓地域广轮，罔知纪极，圣泉勺水耳，何独
于此呈灵？窍曰“础润而滂沱至，壶冰而巨泽坚”，小固
可以验大。且堪舆家蹑𫏋眂，龙脉蜿蜒千里，外鍼所
注，不越毫芒，勺水虽微，不函地轴邪？抑又闻昔人志
《水枢》，系以材品，测香辨味，则异产可卜焉。圣水良异
矣，将不有苞奇毓秀，丕显地灵，俾之雄视西南，为宇
内一大式廓，而与斯泉相符应乎？即今省郡规模日
恢，人文竞曜，其兆盖可征也。余敢识此以俟，庶后有
睹验，不谓今日无前识云。